Motoris doodgeslaan na hy vrou, kind omryŉ Man het homself Woensdag aan die polisie oorgegee nadat ŉ motoris in Johannesburg doodgeslaan is. Ao. Daniel Mavimbela, ŉ polisiewoordvoerder, sê die 26-jarige man sal na verwagting Vrydag in die hof verskyn. Die man het glo die bestuurder van ŉ afleweringsvoertuig geslaan en met klippe bestook nadat hy glo Sondagaand ŉ vrou en haar kleinkind omgery het in Diepsloot, noord van Johannesburg. Hulle is na ‘n hospitaal geneem vir verdere behandeling. Die bestuurder het glo van die toneel probeer vlug waarna twee mans hom uit die motor getrek, met klippe bestook en hom geskop en geslaan het. Die polisie het by die toneel opgedaag toe die man glo die bestuurder aan die brand wou steek. Mavimbela sê die 51-jarige bestuurder is na die Tembisa-hospitaal geneem waar hy aan sy beserings beswyk het. Die man wat homself aan die polisie oorgegee het word aangekla van moord en kwaadwillige saakbeskadiging. Die polisie soek steeds na sy beweerde medepligtige.